Boneras

Boneras (, ) – sala Karibų salyno pietuose, Pietų Antilų grupėje. Nuo 2010 m. spalio 10 d. – specialioji Nyderlandų provincija.

Iki tol priklausė Nyderlandų valdomai Nyderlandų Antilų teritorijai. Drauge su negyvenama Mažojo Bonero sala sudarė atskirą administracinį Nyderlandų Antilų vienetą.

 Geografija 

Sala užima 288 km² plotą (administracinė teritorija – 294 km²). Ilgis 40 km, plotis 8 km. Paviršius iškyla iki 241 m (Brandaris Hilo k.). Salą supa koralų rifai. Yra Vašingtono-Slagbajaus nacionalinis parkas. Jame saugoma salos gyvūnija ir augalija (~200 rūšių paukščių, įvairūs driežai, šikšnosparniai). Aplinkiniuose vandenyse gyvena daugiau nei 450 žuvų rūšių, jūriniai vėžliai, koralinė gyvūnija.

 Gyventojai 

Bonere gyvena 14 tūkst. gyventojų (2006 m.). Pagrindinis miestas – Kralendeikas. Verčiamasi daugiausia turizmu (povandeninis nardymas, burlenčių sportas, kitos vandens pramogos). Yra medicinos mokykla.

 Istorija 

Iki kolonizacijos saloje gyveno aravakų kaketijų gentis. 1499 m. Bonerą atrado Alonso de Ojeda ekspedicija. 1568–1648 m. dėl salos kariavo Ispanija ir Nyderlandai. Napoleono karų metų salas buvo užėmę anglai, bet vėliau grąžino Nyderlandams.

 Nuorodos 

 Bonairės vyriausybės svetainė (nyderlandų, papiamento ir anglų k.) 

Kategorija:Pietų Antilų salos
Kategorija:Specialiosios Nyderlandų provincijos